El Ple Municipal sol·licita a la Generalitat modificar la normativa en matèria de violència de gènere i masclista
01 de març 2023

![](/media/aqwfm1bi/c_1895_roberto1.jpg?width=850&height=566.9886363636364)

El Ple Municipal, en la seua última sessió ordinària de febrer, ha aprovat sol·licitar de nou a la Generalitat Valenciana que modifique la normativa en matèria de violència de gènere i masclista, establint la competència en esta matèria per part de les entitats locals, en el marc legislatiu.

Esta moció va ser presentada pel grup municipal d'Esquerra Unida i defensada pel seu portaveu Roberto Rovira i va ser aprovada gràcies als vots a favor de PSPV-PSOE, Compromís, Esquerra Unida, Iniciativa Porteña, Partit Popular, Ciutadans i Regidor No Adscrit. Vox va votar en contra.

La moció aprovada per la Corporació Municipal està motivada per l'entrada en vigor de la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022 en la qual es modifiquen «**els articles 28 i 29 de la Llei de Serveis Socials Inclusius de la Comunitat Valenciana eliminant les competències municipals en matèria de violència de gènere i masclista perquè foren assumides per la GVA**».

Al que, tal com s'exposa en la part argumentativa de l'escrit, «**els responsables de la modificació de la llei semblen desconéixer com la nostra ciutat i altres del llarg a l’ample de la Comunitat Valenciana, treballen dia rere dia amb dones, acompanyant-les i assessorant-les en la presa de decisions, fent un treball d'intervenció integral gràcies a les professionals de les quals disposa l'Àrea d'Igualtat**» i, en esta, s'afirma que **«per si això no fora poc, Sagunt depén del ‘Centro Mujer Rural de Segorbe’ que, a més d'estar a més de 30 km de la nostra ciutat és gestionat per una empresa privada dependent de la Conselleria**».

«**Hem passat de tindre les competències en esta matèria, gestionant-ho de manera directa amb grans professionals i amb atenció immediata a dependre dels servicis d'una empresa que a més funciona amb un sistema de cita prèvia. Esta situació no afavorix les víctimes ni les seues famílies, és una manera de fer negoci amb la violència de gènere i les víctimes pagat amb diners públics**», destaca el text expositiu.

Així mateix, es va acordar sol·licitar també a la Generalitat que dote econòmicament les unitats d'igualtat íntegrament, incloent-hi l'àmbit d'atenció bàsica a víctimes de violència de gènere, i que estes unitats estiguen incloses dins del marc legislatiu en matèria d'igualtat, i no com una unitat més dins de la Llei 3/2019, de 18 de febrer, de servicis socials inclusius de la Comunitat Valenciana.

També han aprovat  instar la Conselleria d'Igualtat i Polítiques inclusives a la reversió de tots els servicis d'assistència a dones víctimes de violència de gènere, per a la seua gestió directa amb mitjans humans i materials suficients. I, finalment, s'acorda traslladar el present acord a la Conselleria d'Igualtat i Polítiques Inclusives de la Generalitat Valenciana i als grups parlamentaris de Les Corts Valencianes.

La moció exposa que des de 2004, any en què es va crear l'Àrea de la Dona a l'Ajuntament de Sagunt amb personal i pressupost propis separada de l'estructura del departament de Serveis Socials, s'ha treballat per la implementació de polítiques públiques d'Igualtat per a fer de Sagunt una ciutat més igualitària i lliure de violències masclistes. Un treball que, no sols ha rebut diferents premis i reconeixements, sinó que ha ajudat moltes dones en els quasi 20 anys que té el departament.

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-sol-licita-a-la-generalitat-modificar-la-normativa-en-matèria-de-violència-de-gènere-i-masclista/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-sol-licita-a-la-generalitat-modificar-la-normativa-en-matèria-de-violència-de-gènere-i-masclista/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-sol-licita-a-la-generalitat-modificar-la-normativa-en-matèria-de-violència-de-gènere-i-masclista/ "Linked In")
*   [](mailto:?body=https://aytosagunto.es/va/actualitat/el-ple-municipal-sol-licita-a-la-generalitat-modificar-la-normativa-en-matèria-de-violència-de-gènere-i-masclista/)